**Zápisnica**

z Konferencie ZŠK SR

**Dátum**: 18. marec 2023

**Miesto**: Hotel LUX, Námestie Slobody 2, 974 01 Banská Bystrica

**Počet registrovaných delegátov s platným hlasovacím právom: 77 (príloha)**

**Program:**

* + - 1. Otvorenie
			2. Voľba zapisovateľa a komisií (návrhová, mandátna)
			3. Schválenie programu Konferencie ZŠK SR
			4. Správa Prezidenta ZŠK SR – Mgr. Juraj Štaudinger
			5. Správa o zasadnutí pracovnej komisie FCI - Mgr. Igor Lengvarský
			6. Správa o skúškovej činnosti – Bc. Jozef Adamuščin
			7. Správa o práci s mládežou - Mgr. Juraj Štaudinger
			8. Správa o činnosti Obedience – Ing. Pavel Tamáši
			9. Schválenie kalendára kynologických akcií ZŠK SR na rok 2023
			10. Správa revíznej komisie ZŠK SR – p. Ondrej Bihári
			11. Správa o hospodárení a návrh rozpočtu na rok 2023 – Mgr. Ivan Kočajda
			12. Rôzne
			13. Diskusia
			14. Uznesenia
			15. Záver

**K bodu 1**

Rokovanie Konferencie otvoril a viedol Mgr. Juraj Štaudinger. Na úvod privítal prítomných delegátov základných organizácií ZŠK SR.

**K bodu 2**

Konferencie sa zúčastnilo celkom 77 registrovaných delegátov základných organizácií ZŠK SR s platným hlasovacím právom, pričom po zahájení konferencie bolo v sále prítomných 74 delegátov s hlasovacím právom (traja delegáti prišli po záhájení).

Hlasovanie voľby zapisovateľa a členov komisií:

Voľba mandátnej komisie: p. Húdok, p. Rázga, p. Šajgalíková – schválené jednomyseľne

**Za: 74 Proti: 0 Zdržal sa: 0**

Voľba návrhovej komisie: p. Peťková, p. Skovajsa, p. Tamášiová – schválené jednomyseľne

**Za: 74 Proti: 0 Zdržal sa: 0**

Voľba zapisovateľa: Ingrid Tamášiová – schválené jednomyseľne.

**Za: 74 Proti: 0 Zdržal sa: 0**

**K bodu 3**

Navrhnutý program Konferencie ZŠK SR bol schválený jednomyseľne.

Hlasovanie:

**Za: 74 Proti: 0 Zdržal sa: 0**

**K bodu 4**

V správe Prezidenta odzneli tieto informácie:

* Informácia o postavení ZŠK SR v FCI prostredníctvom SKJ a úlohy ZŠK SR v slovenskej kynológii, význam pozitívneho prístupu pri výcviku psov, oboznámenie prítomných s rozhodnutím FCI o zrušení úderov pri obrane a ostatné z oblasti kynológie,
* Zakúpenie administratívnej budovy do vlastníctva ZŠK SR,
* Rekodifikácia Národného skúšobného poriadku od 1.1.2023, v tej súvislosti sa 19.2.2023 uskutočnilo školenie rozhodcov NSP a IGP (pracuje sa na edukačnom videu),
* Poďakovanie reprezentantom za úspešnú účasť a umiestnenia na významných pretekoch v roku 2022; ocenenia budú reprezentantom odovzdané na spoločenskom stretnutí pri príležitosti 30. výročia založenia SKJ,
* Výzva k pietnej spomienke minútou ticha na všetkých kynológov, ktorí nás navždy opustili v roku 2022,
* a iné zahrnuté v Správe prezidenta ZŠK SR, ktorá je prílohou zápisnice.

**K bodu 5**

V Správe o zasadnutí pracovnej komisie FCI, ktorú predniesol p. Igor Lengvarský odzneli tieto informácie:

* v roku 2022 sa uskutočnili v Roudnici nad Labem (ČR) voľby do pracovnej komisie FCI, na základe ktorých bol p. I. Lengvarský menovaný 1.viceprezidcentom.
* FCI pracuje na „odľahčení“ 1.stupňa skúšky IGP, v ktorej sa testujú najmä vrodené vlohy, mentálna odolnosť a radostný prejav psa. Od 1.1.2023 sa v IGP skúšobnom poriadku rušia údery na psa pri obrane. Taktiež sa začínajú viac preferovať pozitívne metódy výcviku a propagácia a chápanie kynologického športu ako defenzívny, nie ofenzívny. Súčasťou informácií bolo aj talianske prezentačné video na tému obranného charakteru IGP a vyrovnanosť povahy športových psov.
* Výzva o šírení povedomia o športových psoch medzi verejnosťou.
* Výzva na šírenie športovej kynológie medzi mládežou.
* Odkaz rozhodcom ZŠK zúčastňovať sa iba akcií, na ktoré sú delegovaní a ktoré sa uskutočňujú iba podľa schválených skúšobných poriadkov.
* Informácia o tom, že neodporúča sa našim rozhodcom zúčastniť sa posudzovania v Rusku a Bielorusku vzhľadom na postoj FCI k vojne na Ukrajine.

**K bodu 6**

Správu o skúškovej činnosti predniesol pán Bc. Jozef Adamuščin. Uviedol , že v roku 2022 bolo spolu uskutočnených 1 690 skúšok podľa národného a medzinárodného skúšobného poriadku, čo je oproti minulým rokov stúpajúci trend. Vyzdvihol účasť a dobrú prácu slovenských rozhodcov na medzinárodnej platforme, poďakoval reprezentantom za dosiahnuté výsledky, organizátorom za uskutočnenie kvalifikačných podujatí, ktorých úroveň a kvalita z roka na rok rastie. Správa je prílohou zápisnice.

**K bodu 7**

Správu o práci s mládežou predniesol p. prezident ZŠK SR. Informoval o projekte zameranom na prácu s mládežou na školách, kde sa vyučuje kynológia (Ivanka pri Dunaji, Nitra, Žilina Pruské, Lučenec, Košice...) a vyzval na všestrannú osvetu športovej kynológie medzi mládežou. Oboznámil prítomných s priebehom a závermi každoročného sústredenia talentovanej mládeže v centre Z Polytanu SK.

**K bodu 8**

V svojom vstupe informoval Ing. Pavel Tamáši o činnosti výcvikovej komisie ZŠK SR. Pre kvalifikáciu na majstrovstvá sveta sú stanovené tieto podmienky: 160 bodov z kvalifikačných pretekoch pre nomináciu na MS v stopách. Kvalifikačné podmienky budú zverejnené v katalógoch pred kvalifikačnými pretekmi a na internetových stránkach kvalifikačných pretekov. V roku 2022 sa uskutočnilo školenie figurantov a na základe výsledkov bol aktualizovaný zoznam figurantov.

Správou o činnosti Obedience, informoval o staronovom športe Obedience a mladom začínajúcom športe Rally Obedience v SR. Bilancoval z pohľadu uskutočnených podujatí, vzdelávacích aktivít a plánoch činnosti na rok 2023. Správa je prílohou zápisnice.

**K bodu 9**

Kalendár kynologických akcií zverejnený na stránke ZŠK SR pre rok 2023 bol schválený jednomyseľne:

Hlasovanie:

**Za: 75 Proti: 0 Zdržal sa: 0**

**K bodu 10**

Revízna komisia zasadla spoločne 9.3.2023 (podľa potreby priebežne aj v roku 2022) a vo svojej  Správe konštatuje, že neboli zistené žiadne nedostatky v preverovaných oblastiach (účtovníctvo, dokumentácia, pokladnica a bankové účty, činnosť sekretariátu a kancelárie ZŠK SR kontrolované v súlade so Smernicami a uzneseniami ZŠK SR), že finančné výkazy, pokladňa a bankové účty sú bez rozdielov, účtovníctvo je vedené v súlade so zákonom o účtovníctve a súvisiacimi predpismi, rovnako aj ostatná evidencia sú vedené efektívne, v zmysle úloh a s cieľmi ZŠK SR. Dňa 16.9.2022 bol zrušený konzervatívny fond, prostriedky z neho boli prevedené na bežný účet ZŠK SR a 10.10.2022 boli čiastočne použité na nákup novej budovy do vlastníctva ZŠK SR, v súlade s uznesením Zjazdu v roku 2022. K 31.12.2022 zostatok na bežnom účte predstavoval sumu 162 068,71 EUR, pokladňa vykazovala zostatok 462,80 EUR.

**K bodu 11**

V správe viceprezidenta Mgr. Ivana Kočajdu odznelo detailné vyhodnotenie čerpania schváleného rozpočtu na rok 2022 podľa rozpočtových položiek , ako aj návrh rozpočtu na rok 2023. Skutočnosť k 31.12.2022: príjmy: 182 308,20 EUR, výdavky 101 474,92 EUR; vykázaný zisk: 80 833,28 EUR. V roku 2022 ZŠK SR prijalo od Ministerstva školstva, vedy, výskumu a športu SR dotáciu vo výške 54 tis. EUR. Pre rok 2023 ZŠK SR nesplnilo požadované podmienky na priznanie dotácie od štátu (určený min. počet aktívnych športovcov s účasťou najmenej na 3 pretekoch), a tak sa táto položka (príjem) v návrhu rozpočtu na rok 2023 nenaplnila. Avšak ako minulý rok sa počíta s príspevkom z SKJ z prerozdelenia finančných prostriedkov z výstav. V tej súvislosti odznelo, že je vytvorená komisia pre riadenie výstav z radov členov Zväzu. Novou nákladovou položkou v rozpočte 2023 bude suma súvisiaca so zavedením novej povinnej skúšky pre nemeckých ovčiakov. Predikcia rozpočtu 2023 bola stanovená v celkovej ziskovej bilancii: príjmy vo výške 121 390 EUR, výdavky 121 365 EUR.

Odznel návrh na udelenie odmeny vo výške 10 tis. EUR zo zisku 2022 reprezentantom za úspešnú reprezentáciu a skvelé výkony na medzinárodnej platforme. Odmena bude odovzdaná na galavečeri pri príležitosti 30. výročia založenia SKJ.

Pred samotným hlasovaným o návrhu rozpočtu na rok 2023 bol z pléna podaný návrh na zvýšenie finančného príspevku na 2.kvalifikačné preteky pre organizátora, vzhľadom na infláciu a zvyšovanie cien oproti minulému roku. V roku 2023 sa uvažuje o príspevku vo výške 2 500 EUR, pričom v roku 2022 bol priznaný príspevok vo výške 3 300 EUR. Po diskusii sa pristúpilo k hlasovaniu:

Hlasovanie o návrhu rozpočtu ZŠK SR na rok 2023:

**Za: 71 Proti: 0 Zdržal sa: 2**

Hlasovanie o priznanie odmeny vo výške 10 tis. EUR zo zisku 2022 reprezentantom za rok 2022: schválené jednomyseľne

**Za: 74 Proti: 0 Zdržal sa: 0**

**K bodu 12**

V bode Rôzne odznelo:

* Poďakovanie významnej osobnosti slovenskej kynológie - p. Antonovi Fabiánovi za dlhoročnú prácu.
* Informácia o povinnosti registrovať zbraň (aj na športové účely) – podľa novely zákona č. 190/2003 o strelných zbraniach a strelive. V prípade nesplnenia uvedených povinností sa majitelia strelných zbraní dopúšťajú  priestupku na úseku zbraní a streliva (§ 69 zákona č. 190/2003 Z. z. o strelných zbraniach a strelive). Následky nesplnenia tejto povinnosti môžu mať dopad na uloženie pokuty (až do výšky 1 600 EUR), resp. uloženie ostatných sankcií .
* Používanie korekčných pomôcok na cvičiskách a potenciálne riziko zneužitia voči cvičiteľom.
* Informácia o novom povinnom teste povahy u nemeckých ovčiakov.

**K bodu 13**

V diskusii odzneli tieto témy:

* Osobné skúsenosti s registráciou strelnej zbrane používanej na skúškach a pretekoch.
* Zrušenie používania metrovej prekážky s otáčavým vrchom.
* Agresivita a zriadenie etickej komisie v Dánsku.
* Neoficiálne preteky a obranárske podujatia – neodporúča sa účasť rozhodcov ZŠK na takýchto akciách.
* Organizovanie neodborne vedených a neoficiálnych obrán a dopady na dobrú povesť športovej kynológie.
* Skúška BH/VT – ide o skúšku bez vyhodnotenia bodov a určenia poradia, iba so záverečným výrokom rozhodcu k výkonom, preto nie je dôvod ani oprávnenie organizovať oficiálne preteky tohto druhu, tzn. nebudú uvádzané ani v kalendári kynologických akcií ZŠK SR. Do výkonnostnej knižky by sa nemali ani zapisovať body za ktorúkoľvek časť tejto skúšky.
* Návrh aktualizovať a zverejniť na stránke ZŠK SR zoznam aktívnych klubov – základných organizácií ZŠK SR, ktoré splnili všetky podmienky členstva v ZŠK SR.
* Účasť psov bez preukazu pôvodu na oficiálnych akciách v zmysle Smernice SKJ.

**K bodu 14**

**UZNESENIE z Konferencie ZŠK SR 18. marca 2023 v Banskej Bystrici**

Konferencia ZŠK SR dňa 18.3.2023:

1. **Schvaľuje:**
2. Návrhovú komisiu, mandátnu komisiu a zapisovateľku - jednomyseľne
3. Program Konferencie ZŠK SR - jednomyseľne
4. Kalendár kynologických akcií na rok 2023 - jednomyseľne
5. Rozpočet na rok 2023 pomerom hlasov: Za: 71 / Proti: 0 / Zdržali sa: 2
6. Odmenu vo výške 10 tis. EUR zo zisku ZŠK SR z roku 2022 reprezentantom Slovenska, ktorí sa zúčastnili majstrovstiev v roku 2022 - jednomyseľne.
7. **Berie na vedomie:**
8. Správu Prezidenta ZŠK SR
9. Správu zo zasadnutia pracovnej komisie FCI
10. Správu o skúškovej činnosti
11. Správu o činnosti Obedience
12. Správu revíznej komisie ZŠK SR

Návrh p. Juhása aktualizovať a zverejniť na stránke ZŠK SR zoznam aktívnych klubov – základných organizácií ZŠK SR, ktoré splnili všetky podmienky členstva v ZŠK SR.

**Uznesenie bolo schválené jednomyseľne:**

**Hlasovanie:**

**Za: 73 Proti: 0 Zdržal sa: 0**

**K bodu 15**

Na záver prezident poďakoval prítomným za účasť a Konferenciu ukončil.

V Banskej Bystrici, 18. 03. 2023

Zapísala dňa: 18. 03. 2023, Ing. Ingrid Tamášiová

Overil dňa: 18. 03. 2023, Mgr. Juraj Štaudinger